Só is unies in drie groepe vir nuwe reeks ingedeelDie voorlopige indelings van die nuwe provinsiale reeks is deur die Suid-Afrikaanse Rugbyunie (Saru) vir voorlegging aan die onderskeie unies gestuur en daarvolgens begin die eerste ronde op 22 April. Die provinsiale reeks, wat na verwagting die SuperSport-uitdaagreeks genoem sal word, sal uit drie groepe bestaan met elke unie wat een tuis- en een wegwedstryd teen die ander unies in sy groep speel. Die dokument, wat net aan die provinsiale unies versprei is en wat Pale Toe! onder oë gehad het, bepaal dat die 14 provinsiale unies en Namibië in drie groepe ingedeel word. Elke unie sal dus in agt groepwedstryde betrokke wees, voordat die uitkloprondes aanbreek. Die ‘Noordgroep’ sal volgens die huidige indeling bestaan uit die Blou Bulle, die Goue Leeus, die Valke, die Pumas en Namibië. Die ‘Sentrale groep’ sal bestaan uit die Sharks, Griekwas, die Vrystaat, die Luiperds en die Griffons. Die ‘Suidgroep’ sal bestaan uit die Grens, die Westelike Provinsie (WP), die Oostelike Provinsie (OP), die Suidwestelike Distrikte (SWD) en die Boland. Dit is waarskynlik om koste te bespaar dat die unies in groepe ingedeel is wat geografies relatief naby aan mekaar geleë is. Selfs met die groter unies wat weens Superrugby-verpligtinge weer XV-talle in dié kompetisie in die veld gaan stoot, kan die mededinging in ’n groep soos die Noordgroep straf wees met die Blou Bulle, die Goue Leeus, die Valke, die Pumas en moontlik ook Namibië wat goed teen mekaar kan opweeg. Hoewel dit nog gefinaliseer moet word, dui die voorlopige bepalings daarop dat die Grens en die WP, en ook die OP en die SWD, se eersteronde-wedstryde op Sondag 23 April in die Zwide-stadion in Port Elizabeth beslis gaan word. Uit die voorlopige bepalings is dit ook duidelik dat daar ’n fokus op klubrugby en gemeenskapsbetrokkenheid is. Die Goue Leeus en Blou Bulle pak mekaar byvoorbeeld op Sondag 25 Junie in die Bill Jardine-stadion in Johannesburg. Een van die voorwedstryde op dié dag is tussen die klubs Raiders en Pirates, wat moontlik ’n belangrike wedstryd vir kwalifisering vir die Goue Bekerreeks kan wees. Dit blyk dat die twee spanne in elke groep wat die meeste punte na die rondomtalie-ronde in die provinsiale reeks het, elkeen gasheer sal speel vir twee kwarteindwedstryde wat op dieselfde dag by ’n klub in hierdie twee unies beslis sal word. Dit word nie eksplisiet in die dokument wat Pale Toe! onder oë gehad het so gestel nie, maar benewens die ses spanne wat as ‘boonste twee’ in elke groep van die uitdaagreeks kwalifiseer, sal die volgende twee spanne met die meeste ligapunte in die drie afdelings waarskynlik die kwarteind-agttal voltooi. Sondag 2 Julie is die voorlopige datum wat hiervoor opsy gesit is. Albei halfeindstryde sal op dieselfde dag op dieselfde veld gespeel word by ŉ klub in dié unie wat die meeste punte op die reeks se punteleer het, ongeag in watter groep hy was. Sondag 9 Julie is die voorlopige datum vir die halfeindstryde. Die eindronde sal gespeel word by ’n klub in dié unie wat die meeste punte op die reeks se punteleer gehad het. Die voorlopige datum hiervoor is Sondag 16 Julie.